Na temelju članka 10. Pokrajinske skupštinske odluke o dodjeli proračunskih sredstava za financiranje i sufinanciranje programskih aktivnosti i projekata u području osnovnog i srednjeg obrazovanja i odgoja i učeničkog standarda u Autonomnoj Pokrajini Vojvodini („Službeni list APV“, broj: 14/15) i članka 16. stavka 2. Pokrajinske skupštinske odluke o pokrajinskoj upravi („Službeni list APV”, broj: 37/14, 54/14 – dr. odluka, 37/2016 i 37/16), pokrajinski tajnik za obrazovanje, propise, upravu i nacionalne manjine – nacionalne zajednice d o n o s i

**PRAVILNIK**

 **O DODJELI PRORAČUNSKIH SREDSTAVA POKRAJINSKOG TAJNIŠTVA ZA OBRAZOVANJE, PROPISE, UPRAVU, NACIONALNE MANJINE – NACIONALNE ZAJEDNICE ZA FINANCIRANJE I SUFINANCIRANJE MODERNIZACIJE INFRASTRUKTRE USTAHOVA OSNOVNOG I SREDNJEG OBRAZOVANJA I ODGOJA I UČENIČKOG STANDARDA NA TERITORIJU AP VOJVODINE**

**Članak 1.**

Ovim pravilnikom se uređuje način, uvjeti i kriteriji dodjele proračunskih sredstava ustanovama osnovnog i srednjeg obrazovanja i odgoja i učeničkog standarda na teritoriju AP Vojvodine za financiranje i sufinanciranje modernizacije infrastrukture ustanova osnovnog i srednjeg obrazovanja i odgoja i učeničkog standarda na teritoriju AP Vojvodine u skladu s aproprijacijama odobrenim Odlukom o proračunu Autonomne Pokrajine Vojvodine u okviru posebnog razdjela Pokrajinskog tajništva za obrazovanje, propise, upravu i nacionalne manjine – nacionalne zajednice (u daljnjem tekstu: Tajništvo).

Pod modernizacijom infrastrukture ustanova osnovnog i srednjeg obrazovanja i odgoja i učeničkog standarda na teritoriju AP Vojvodine u smislu ovog pravilnika podrazumijeva se izgradnja i dogradnja, rekonstrukcija, adaptacija, sanacija, investicijsko održavanje objekata, tekuće održavanje zgrada i objekata, pribavljanje tehničke dokumentacije i nabava opreme.

**Članak 2.**

Pravo na dodjelu sredstava imaju ustanove osnovnog i srednjeg obrazovanja i odgoja i učeničkog standarda na teritoriju AP Vojvodine, čiji je osnivač Republika Srbija, autonomna pokrajina ili jedinica lokalne samouprave (u daljnjem tekstu: korisnici).

**Članak 3.**

Dodjela sredstava za financiranje i sufinanciranje za namjene iz članka 1. obavlja se putem natječaja.

Natječaj se može raspisati za određenu namjenu, više namjena ili sve namjene iz članka 1. stavka 2, što se utvrđuje natječajem.

Natječaj sadrži podatke o nazivu akta na temelju kojeg se raspisuje natječaj, visinu ukupnih sredstava predviđenih za dodjelu po natječaju, tko se može prijaviti na natječaj i za koje namjene, način i rok za podnošenje prijava na natječaj, kao i drugu dokumentaciju kojom se dokazuje ispunjenost uvjeta za podnošenje prijave na natječaj i kriterije za ocjenu prijava.

**Članak 4.**

Natječaj se objavljuje na službenoj mrežnoj stranici Tajništva, u „Službenom listu Autonomne Pokrajine Vojvodine“ i u jednom od javnih glasila koje pokriva cijeli teritorij AP Vojvodine.

Natječaj se može objaviti i na jezicima nacionalnih manjina - nacionalnih zajednica koji su u službenoj uporabi u radu tijela AP Vojvodine.

**Članak 5.**

Prijava na natječaj se podnosi u pismenoj formi, na jedinstvenom obrascu koji se objavljuje na mrežnoj stranici Tajništva i koji sadrži opće podatke o podnositelju, naziv projekta, razdoblje realizacije, predviđene aktivnosti, očekivane rezultate, financijski plan kao i planirani rok završetka projekta.

Tajništvo zadržava pravo od podnositelja prijave, prema potrebi, zatražiti dodatnu dokumentaciju i informacije.

**Članak 6.**

Povjerenstvo neće razmatrati:

* nepotpune prijave;
* nepravodobne prijave (prijave poslane nakon roka koji je označen kao posljednji dan natječaja);
* nedopuštene prijave (prijave podnesene od strane neovlaštenih osoba i subjekata koji nisu predviđeni natječajem);
* prijave koje se ne odnose na natječajem predviđene namjene;
* prijave korisnika koji u prethodnom razdoblju nisu opravdali sredstva dodijeljena iz pokrajinskog proračuna kroz financijska i narativna izvješća.

**Članak 7.**

Kriteriji za ocjenu prijava su:

* 1. Značaj realizacije projekta u odnosu na sigurnost učenika, nastavnika i zaposlenika koji koriste objekte
	2. Značaj realizacije projekta u odnosu na osiguravanje kvalitetnih uvjeta za izvođenje odgojno-obrazovnog rada
	3. Financijska opravdanost projekta
	4. Održivost projekta
	5. Lokalni odnosno regionalni značaj projekta
	6. Aktivnosti koje su poduzete u cilju realizacije projekta
	7. Osigurani izvori sredstava za realizaciju projekta

**Članak 8.**

Pokrajinski tajnik nadležan za poslove obrazovanja (u daljnjem tekstu: pokrajinski tajnik) osniva Povjerenstvo za provedbu natječaja (u daljnjem tekstu: Povjerenstvo).

Povjerenstvo razmatra podnesene prijave na natječaj.

Nakon razmatranja podnesenih prijava na natječaj, Povjerenstvo sastavlja obrazloženi prijedlog za dodjelu sredstava i dostavlja ga pokrajinskom tajniku.

**Članak 9.**

Pokrajinski tajnik razmatra prijedlog Povjerenstva i odlučuje o raspodjeli sredstava korisnicima rješenjem.

Rješenje iz stavka 1. ovog članka je konačno.

Rezultati natječaja se objavljuju na mrežnoj stranici Tajništva.

**Članak 10.**

Obvezu dodjele sredstava Tajništvo preuzima na temelju ugovora, u smislu zakona kojim se uređuje proračunski sustav.

**Članak 11.**

Korisnik je dužan dodijeljena sredstva koristiti namjenski i zakonito, a neutrošena sredstva vratiti u proračun AP Vojvodine.

Korisnik je u obvezi podnijeti izvješće o korištenju sredstava, najkasnije u roku od 15 (petnaest) dana od utvrđenog roka za realizaciju namjene, za koju su sredstva dodijeljena, s pripadajućom dokumentacijom koju su ovjerile odgovorne osobe.

Korisnik je u obvezi dobivena sredstva vratiti u proračun AP Vojvodine, ukoliko se utvrdi da se sredstva ne koriste za realizaciju namjene za koju su dodijeljena.

Ukoliko korisnik ne dostavi izvješće iz stavka 2. ovog članka, gubi pravo konkurirati za raspodjelu sredstava s novim programima odnosno projektima.

U slučaju sumnje da dodijeljena sredstva u pojedinim slučajevima nisu namjenski korištena, Tajništvo će pokrenuti postupak pred pokrajinskim tijelom uprave nadležnim za proračunsku inspekciju, radi kontrole namjenskog i zakonitog korištenja sredstava.

**Članak 12.**

Danom stupanja na snagu ovog Pravilnika prestaje važiti Pravilnik o dodjeli proračunskih sredstava Pokrajinskog tajništva za obrazovanje, propise, upravu i nacionalne manjine - nacionalne zajednice za financiranje nabave opreme za škole osnovnog obrazovanja i odgoja i za škole srednjeg obrazovanja na teritoriju Autonomne Pokrajine Vojvodine („Sl. list APV“, broj: 16/15) i Pravilnik o dodjeli proračunskih sredstava Pokrajinskog tajništva za obrazovanje, propise, upravu i nacionalne manjine - nacionalne zajednice za financiranje nabave opreme za ustanove učeničkog standarda u Autonomnoj Pokrajini Vojvodini („Sl. list APV“, broj: 16/15).

**Članak 13.**

Ovaj Pravilnik stupa na snagu danom objave u „Službenom listu Autonomne Pokrajine Vojvodine“, a bit će postavljen i na službenoj mrežnoj stranici Pokrajinskog tajništva za obrazovanje, propise, upravu i nacionalne manjine - nacionalne zajednice.

Klasa: 128-451-27/2017-04

Novi Sad, 17. siječnja 2017. godine

POKRAJINSKI TAJNIK

Mihály Nyilas